A pöata tara kannouna turu Paska turu Jiu e butu hakapa tala,
be Iesu e atei silena a pöata e sukusuku koru hamanasa tego laba menaien a han i puta teka bate la pouts uana tere Tamanen.
Nonei e ngil korur u katuun i tanen i puta teka e antunaia te mateien.
A ka e lahi hakapa ba nori e nour,
kaba e Satan e haka hakapeia u hakhakats tere Judas Iskariot a pien tere Saimon tego haröto menaien e Iesu turu katuun ti paköe ien.
Na e Iesu e atei sil e Tamanen e kato hapaneien tara mamanaka hoboto,
na nonei e atei sil hasi nonei e lama tere Sunahan na nonei ega la pouts has uu tere Sunahan.
Ba nonei e takeina be luba nena u hasobö u ngahangaha i tanen me hapouseiena u tol.
Ba nonei e hakis nena u ramun tara diis me tanian galusena a man mour u katunun tsitsilo i tanen me sahi hapalaka raneien u tol te pouseien.
Pöata temi butuia e Iesu tere Saimon Pita,
be Pita e poeiena i tanen,
“O Tsunono,
alö ema antunan galusemi a man mour!”
Be Iesu e poeiena i tanen,
“Alö ema atei silemi a ka te kate gulia teka,
kaba lö na atei moto mou.”
Be Pita e poeiena,
“E möa koru tego galus menai lö a man mour!”
Be Iesu e poeiena,
“Tema galuse goi lia a moumölö,
alö ema toun katuun uamoi i tar.”
Be Saimon Pita e poeiena i tanen,
“O Tsunono,
te markato uanen teka,
ba lö te galusem a man mour na man limar na bakur na peisar hoboto!”
Be Iesu e poeiena i tanen,
“A katuun te totobu hakapa lala,
a peisanen e gogoso hobotona.
A torimilimiou e gogosona,
kaba töa puku tema gogoso nei.”
E Iesu e atei sil esi tena haröto nanouen turu pakö i tanen.
Nonei te pei beien,
“A töa i tamilimiou tema gogoso nei.”
E Iesu e galus hakapi a man mouren me hasei poutsena u hasobö u ngahangaha i tanen mena gum poutsuna.
Ba nonei e poeiena i taren,
“Alimiou e atei sil hasemiou a ka te katoe gula lia i tamilimiou?
Alimiou e ngöe milia a Tson Hihatuts,
na limiou e ngö hase milia a Tsunono.
Alimiou e ranga hamatskömiou,
taraha alia a Tsunono i tamilimiou na Tson Hihatuts has i tamilimiou.
Te galuse gula lia a man moumilimiou—alia a Tson Hihatuts na Tsunono has i tamilimiou—bara,
alimiou ena galus hasemou a man mour a palai.
Taraha!
Alia e kato megu lei a ka teka tegona markato has uamou limiou iesana.
U mana koru alia e ranga hamana mera goulimiou,
a katunun kui ema pan nanei a katuun pan i tanen.
Na tson hibus ema pan has nanei a katuun te hale neien u ranga.
Te atei silemia limiou a ka teka,
alimiou e kalala rariou tego kukute nenamen limiou.